送晏伯安
作者：喻良能
朝代：宋

paragraphs: 古綢於今婺，蓋亦一壯縣。
劇繁號難理，百令無一健。
英英晏伯安，年壯政則練。
咄嗟掃宿弊，談笑了宿案。
公庭坐無事，自可名道院。
老眼空四海，於公驚創見。
今公賦歸歟，敢以一語餞。
邊陲正驛騷，朝野未閒燕。
公才浩縱橫，敵可受八面。
要須詣明光，上書還自薦。
口伐或箸籌，收功在不戰。
不然飛芻粟，坐使軍儲羨。